Hof moet staatskaping-verslag hersien, vra ZumaFoto van pres. Jacob Zuma: Siyasanga Mbambani, departement van kommunikasie Pres. Jacob Zuma het die Pretoriase hooggeregshof versoek om die openbare beskermer se sogenaamde staatskaping-verslag en die aanbevelings tersyde te stel. Volgens hofdokumente wat eNCA gepubliseer het, het Zuma Vrydag die beëdigde verklaring ingedien waar hy die voormalige openbare beskermer, Thuli Madonsela, se aanbeveling in die verslag bevraagteken dat hy ŉ kommissie van ondersoek moet opstel onder leiding van ŉ regter wat deur hoofregter Mogoeng Mogoeng aangewys moet word. Zuma versoek ook die hof om die verslag terug te verwys na die nuwe openbare beskermer, Busisiwe Mkhwebane, vir verdere ondersoek. Hy hou vol die aanbeveling is teenstrydig met die wet, die Grondwet en oortree die skeiding van magte-beginsel. Volgens die hofdokumente voer hy aan die besluit, om ŉ kommissie van ondersoek aan te stel en wie dit sal lei, is sy reg. Die verslag, wat vrygestel is kort nadat Madonsela se termyn aan die einde van Oktober verstryk het, sluit besonderhede in van ŉ vermeende onbehoorlike verhouding tussen Zuma en die welgestelde Gupta-familie. Die verslag beveel onder andere aan dat dié bewerings en ander deur ŉ kommissie ondersoek moet word.